《同傅木虚刘安元童仲良游五仙观》
明代·黎民表

玉京琳殿海东湄，上客琴尊得共移。仙隐已经羊化后，吏情休叹凤衰时。

池空半落流云影，松古偏馀积雪枝。应是丹台曾籍记，喜于莲社结幽期。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。